Lars Løkke kun overgået af S-formand

Lars Løkke Rasmussen fik et personligt godt valg. Han fik 40.745 stemmer, hvilket er næsten fire gange flere end hans næstformand og kun overgået af S-formand Mette Frederiksen på landsplan.

En anden Venstre-mand, der har været nævnt som mulig arvtager til formandsposten, Jakob Ellemann-Jensen, fik næsten dobbelt så mange stemmer som Kristian Jensen.

Og Kristian Jensens personlige stemmetal kan give panderynker blandt Venstres medlemmer, hvis næstformanden griber ud efter magten i partiet.

- Mange i Venstre vil spørge sig selv, om Kristian Jensen nogensinde vil få et folkeligt gennembrud, for det er der brug for, hvis han skal lede Venstre. Og en historie om, at næstformanden ikke er i stand til at sælge billetter nok, kan bruges af hans modstandere til at overbevise andre i partiet om, at han ikke er den rette til opgaven, siger politisk korrespondent Uffe Tang.

Kristian Jensen erklærer sig selv tilfreds med de knap 11.000 personlige stemmer.

- Jeg har som næstformand for Venstre en opgave i, at alle kandidater får et godt valg. Derfor har jeg brugt rigtig meget tid væk fra Vestjyllands Storkreds i denne valgkamp. Jeg kan se nu, at det koster på det personlige stemmetal, men til gengæld har jeg været med til at sikre Venstre en fremgang på ni mandater, siger han.